CELEX: E2016C0139
Language: lv
Date: 2016-06-28 00:00:00
Title: EBTA Uzraudzības iestādes Lēmums Nr. 139/16/COL (2016. gada 28. jūnijs), ar ko Norvēģijai atļauj atkāpties no Eiropas Parlamenta un Padomes Regulas (EK) Nr. 216/2008 attiecībā uz lidojuma laika ierobežojumu noteikumiem, ko piemēro gaisa kuģa ekspluatantam Widerøes Flyselskap AS [2016/2014]

17.11.2016   
            
            
               LV
            
            
               Eiropas Savienības Oficiālais Vēstnesis
            
            
               L 310/87
            
         EBTA UZRAUDZĪBAS IESTĀDES LĒMUMS
   Nr. 139/16/COL
   (2016. gada 28. jūnijs),
   ar ko Norvēģijai atļauj atkāpties no Eiropas Parlamenta un Padomes Regulas (EK) Nr. 216/2008 attiecībā uz lidojuma laika ierobežojumu noteikumiem, ko piemēro gaisa kuģa ekspluatantam Widerøes Flyselskap AS [2016/2014]
   EBTA UZRAUDZĪBAS IESTĀDE,
   
      ņemot vērā EEZ līguma XIII pielikuma 66.n punktā minēto aktu,
      
         Eiropas Parlamenta un Padomes Regula (EK) Nr. 216/2008 (2008. gada 20. februāris) par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK
          (1), kurā veikti grozījumi (“Akts”),
      kas pielāgots EEZ līguma noteikumiem ar 1. protokolu un jo īpaši ar Akta 14. pankta 7. punktu,
   
   ņemot vērā EBTA Transporta komitejas 2016. gada 10. jūnija atzinumu,
   ņemot vērā EBTA Uzraudzības iestādes (“Iestāde”) 2013. gada 13. marta Lēmumu 103/13/COL, ar ko kolēģijas locekli ar īpašu atbildību par transportu pilnvaro pieņemt konkrētus lēmumus un pasākumus (dok. Nr. 578349),
   tā kā:
   Norvēģija informēja EBTA Uzraudzības iestādi un Eiropas Aviācijas drošības aģentūru (“Aģentūra”) par nodomu gaisa kuģa ekspluatantam Widerøes Flyselskap AS piešķirt atkāpi no Komisijas Regulas (ES) Nr. 965/2012 (2) III pielikuma ORO.FTL.210. punkta a) apakšpunkta noteikumiem attiecībā uz maksimālo kopējo darba stundu skaitu, ko var noteikt apkalpes loceklim jebkuras 7, 14 un 28 dienas pēc kārtas, apstiprinot minētajam gaisa kuģa ekspluatantam individuālu lidojuma specifikācijas shēmu.
   Gaisa kuģa ekspluatanta ierosinātā shēma ir aprakstīta šādi.
   
                
            
            
               Kopējais darba periodu ilgums, ko var noteikt apkalpes loceklim, nedrīkst pārsniegt:
               
                           1)
                        
                        
                           70 darba stundas, kas var būt sadalītas jebkurās septiņās secīgās dienās jebkurā 14 secīgu dienu laikā (60 darba stundu vietā);
                        
                     
                           2)
                        
                        
                           90 darba stundas jebkurās 14 secīgās dienās (110 darba stundu vietā);
                        
                     
                           3)
                        
                        
                           180 darba stundas jebkurās 28 secīgās dienās (190 darba stundu vietā), iespējami vienmērīgāk sadalītas visā šajā periodā.
                        
                     
         Ekspluatanta ierosinātā dežūru sistēma (7 darbadienas / 7 brīvdienas) pilotiem un salona apkalpei ir pamatota ar to, ka ekspluatants veic gaisa pārvadājumus starp reģionālām lidostām Norvēģijā un apkalpes locekļi pārvietojas no savas dzīvesvietas uz apkalpes bāzēm.
   Pamatojoties uz Eiropas Aviācijas drošības aģentūras novērtējumu, Iestāde secina, ka izmaiņas varētu nodrošināt drošības līmeni, kas ir līdzvērtīgs tam, kuru panāk, piemērojot Regulas (ES) Nr. 965/2012 III pielikuma ORO.FLT.210. punkta a) apakšpunktu, ar noteikumu, ka papildus ekspluatanta ierosinātajiem mazināšanas pasākumiem, kas izklāstīti Norvēģijas 2015. gada 9. decembra vēstulē, ir izpildīti pielikumā minētie nosacījumi.
   Šajā lēmumā paredzētie pasākumi ir saskaņā ar EBTA Transporta komitejas atzinumu,
   IR PIEŅĒMUSI ŠO LĒMUMU.
   1. pants
   Norvēģija var piešķirt apstiprinājumu atkāpties no Regulas (ES) Nr. 965/2012 III pielikuma ORO.FTL.210. punkta a) apakšpunkta, ļaujot gaisa kuģa ekspluatantam Widerøes Flyselskap AS piemērot šādu individuālu lidojuma laika specifikācijas shēmu.
   
                
            
            
               Kopējais darba periodu ilgums, ko var noteikt apkalpes loceklim, nedrīkst pārsniegt:
               
                           i)
                        
                        
                           70 darba stundas, kas var būt sadalītas jebkurās septiņās secīgās dienās jebkurā 14 secīgu dienu laikā;
                        
                     
                           ii)
                        
                        
                           90 darba stundas jebkurās 14 secīgās dienās; kā arī
                        
                     
                           iii)
                        
                        
                           maksimāli 180 darba stundas jebkurās 28 secīgās dienās, iespējami vienmērīgāk sadalītas visā šajā periodā,
                        
                     
         ja ir izpildīti pielikumā noteiktie nosacījumi, kā arī mazināšanas pasākumi, ko Norvēģija aprakstījusi savā 2015. gada 9. decembra paziņojumā.
   2. pants
   Visas EBTA valstis ir pilnvarotas piemērot tos pašus 1. pantā minētos pasākumus, kā norādīts šā lēmuma pielikumā, un uz tām attiecas paziņošanas pienākums, kas noteikts Akta 14. panta 6. punktā.
   3. pants
   Šis lēmums ir adresēts Norvēģijai. Tas ir autentisks angļu valodā.
   4. pants
   Šo lēmumu paziņo Norvēģijai, Islandei un Lihtenšteinai.
   
      Briselē, 2016. gada 28. jūnijā
      
         
            EBTA Uzraudzības iestādes vārdā –
         
         
            Kolēģijas locekle
         
         Helga JÓNSDÓTTIR
         
            direktors
         
         Carsten ZATSCHLER
      
   
   
      (1)  OV L 79, 19.3.2008., 1. lpp.
   
   
      (2)  EEZ līguma XIII pielikuma 66.nf punktā minētais tiesību akts (Komisijas Regula (ES) Nr. 965/2012 (2012. gada 5. oktobris), ar ko nosaka tehniskās prasības un administratīvās procedūras saistībā ar gaisa kuģu ekspluatāciju atbilstīgi Eiropas Parlamenta un Padomes Regulai (EK) Nr. 216/2008 (OV L 296, 25.10.2012., 1. lpp.), kurā izdarīti grozījumi), kas pielāgots EEZ līgumam ar tā 1. protokolu.
   
      PIELIKUMS
      
         NOSACĪJUMI, KAS SAISTĪTI AR ATKĀPES PIEMĒROŠANU
      
      
                  i)
               
               
                  Ekspluatants darbojas, ievērojot Noguruma riska vadību (FRM) saskaņā ar Regulas (ES) Nr. 965/2012 III pielikuma ORO.FTL.120. punktu, un nepārtraukti uzrauga ierosināto mazināšanas pasākumu efektivitāti. Norvēģijas Civilās aviācijas iestāde apstiprina FRM ne vēlāk kā līdz 2017. gada 1. janvārim.
               
            
                  ii)
               
               
                  Ekspluatants sasniedz sava FRM īstenošanas plāna mērķus, kuri norādīti Norvēģijas Civilās aviācijas iestādei iesniegtajā pieprasījumā piešķirt atkāpi.
               
            
                  iii)
               
               
                  Ekspluatants iesniedz Norvēģijas Civilās aviācijas iestādei uz datiem balstītu apstiprinājumu par tā lidojuma laika specifikācijas shēmas pielāgotajiem elementiem (piemēram, ziņošanas laiku un darba laiku pēc lidojuma), jo īpaši, ja tie ietekmē atpūtai paredzēto laiku.
               
            
                  iv)
               
               
                  Ekspluatants iekļauj lidojuma datu uzraudzību (FDM) un tendenču uzraudzību, lai veicinātu tā reaktīvo FRM procesu turpmāku izpēti.
               
            
                  v)
               
               
                  Ekspluatants pierāda, ka tā noguruma ziņošanas sistēma ir sasniegusi aktīvāku stadiju pirmajos 24 mēnešos pēc atkāpes piešķiršanas. Ekspluatanta visaptverošajā pārraudzības programmā ir iekļauti ekspluatanta noguruma ziņošanas sistēmas izvērtējuma galvenie elementi.
               
            
                  vi)
               
               
                  Norvēģijas Civilās aviācijas iestāde rūpīgi un pastāvīgi uzrauga, kā ekspluatanta FRM drošības nodrošināšanas procesā tiek atpazīti un mazināti iespējamie noguruma risi, kas rodas pirmajos 24 mēnešos pēc atkāpes piešķiršanas. Pēc tam ekspluatanta FRM efektivitāti uzrauga Norvēģijas Civilās aviācijas iestāde savu pastāvīgo pārraudzības darbību ietvaros.
               
            
                  vii)
               
               
                  Norvēģijas Civilās aviācijas iestāde nodrošina, ka pirmajos 24 mēnešos pēc atkāpes apstiprināšanas tiek veikts neatkarīgs, samērīgs zinātniskais izvērtējums par piešķirtās atkāpes ietekmi. Izvērtējumā analizē datus par salona un lidojuma apkalpes nogurumu, izmantojot vismaz divus objektīvu datu avotus (piemēram, psihomotorās modrības tests (PVT), aktigrāfija), lai pārbaudītu ierosināto mazināšanas pasākumu efektivitāti un ietverot vismaz:
                  
                              —
                           
                           
                              no liela skaita nozaru iegūtu informāciju par lielas darba slodzes rezultātā uzkrātā noguruma ietekmi un
                           
                        
                              —
                           
                           
                              informāciju par virsstundu izmantošanas ietekmi uz uzkrāto nogurumu, lai gūtu pierādījumus ar mērķi noteikt efektīvu normatīvo ierobežojumu attiecībā uz virsstundu izmantošanu.
                           
                        Šajā izvērtējumā izvērtē ne mazāk kā četrus secīgus darba laika un atpūtas ciklus darbības visintensīvākājos periodos, kuros ekspluatants darbojas saskaņā ar atkāpi, un ņem vērā ekspluatanta FRM konstatējumus, kā arī visus zinātniskos datus un attiecīgajā brīdī pieejamo tiesisko regulējumu.
               
            
                  viii)
               
               
                  Ziņojumu par piešķirtās atkāpes ietekmi, pievienojot vii) punktā minēto izvērtējumu, iesniedz Iestādei un Aģentūrai ne vēlāk kā 2 gadus pēc atkāpes piemērošanas.
               
            
                  ix)
               
               
                  EBTA Uzraudzības iestāde ar Eiropas Aviācijas drošības aģentūras palīdzību pārskata piešķirtās atkāpes, ņemot vērā iepriekš minēto ziņojumu un izvērtējumu, un patur tiesības grozīt, apturēt vai atsaukt atkāpi, ja tā uzskata, ka ir lietderīgi to darīt, ņemot vērā attiecīgajā posmā pieejamos pierādījumus.